OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Razlozi i ciljevi prijedloga

Čelnici država i vlada država članica EU-a istaknuli su 10. ožujka 2020. da je potreban zajednički europski pristup pandemiji bolesti COVID-19. Komisija je 16. ožujka 2020. donijela Komunikaciju kojom se preporučuje privremeno ograničenje neobveznih putovanja iz trećih zemalja u područje EU+. Čelnici EU-a dogovorili su 17. ožujka 2020. koordinirano djelovanje na vanjskim granicama na temelju preporuke Komisije. U skladu s tim dogovorom sve države članice EU-a (osim Irske) i države pridružene schengenskom području (dalje u tekstu „države članice”) donijele su nacionalne odluke o provedbi ograničenja putovanja. To je ograničenje u nekoliko navrata produljivano.

Komisija je 11. lipnja 2020. donijela Komunikaciju u kojoj je preporučila produljenje ograničenja putovanja do 30. lipnja 2020. i utvrdila pristup za postupno ukidanje ograničenja neobveznih putovanja u EU od 1. srpnja 2020. Usto, 26. lipnja donijela je Prijedlog preporuke Vijeća o ograničenju neobveznih putovanja u EU.

Vijeće je 30. lipnja 2020. donijelo tu preporuku. Otad je izmijenjena pet puta, 16. srpnja, 30. srpnja, 7. kolovoza, 22. listopada i 17. prosinca 2020., radi ažuriranja popisa trećih zemalja iz Priloga I. za koje se može ukinuti ograničenje neobveznih putovanja u EU. S početnog popisa 15 zemalja uklonjeno je njih osam, a dodan je jedino Singapur, što znači da bi u ovom trenutku neobvezna putovanja u EU trebala biti moguća iz osam zemalja (i dva posebna upravna područja jedne od zemalja).

Istodobno, epidemiološka situacija u Europskoj uniji ujesen se pogoršala, a s pojavom novih varijanti virusa SARS-CoV-2 postala još nestabilnija. Komisija je na taj razvoj situacije u prvom koraku odgovorila donošenjem Preporuke Komisije od 22. prosinca 2020. o koordiniranom pristupu prijevozu i putovanju kao reakciji na varijantu virusa SARS-COV-2 opaženu u Ujedinjenoj Kraljevini.

Kako se navodi u Komunikaciji Komisije „Zajednički do pobjede nad bolešću COVID-19” od 19. siječnja 2021., zahvaljujući revolucionarnoj znanosti i izuzetnim nastojanjima politike i farmaceutskog sektora, ono za što je inače potrebno deset godina sad je postignuto u deset mjeseci, pa su zbog uvođenja brzog i masovnog cijepljenja milijuni Europljana već cijepljeni protiv bolesti COVID-19.

Međutim, dokle god broj zaraženih raste i sve dok cijepljenih ne bude onoliko koliko je potrebno za preokret tijeka pandemije, i dalje će biti potrebna stalna budnost, zdravstvene kontrole i mjere za suzbijanje zaraze. EU i države članice sada moraju djelovati kako bi ograničili rizik od potencijalno težeg trećeg vala infekcija koji bi karakterizirale nove varijante virusa, koje su lakše prenosive i koje su već prisutne u Europi.

Nove varijante virusa stvaran su i ozbiljan razlog za zabrinutost. Zasad nema dokaza da one uzrokuju teže oblike bolesti, ali čini se da je njihova prenosivost veća za 50–70 %. To znači da se virus može lakše i brže širiti te dodatno povećati opterećenje ionako preopterećenih zdravstvenih sustava. To je vjerojatan uzrok znatnog povećanja broja slučajeva u većini država članica proteklih tjedana.

Putovanja će stoga i dalje biti osobit izazov. Sve dok se epidemiološka situacija bitno ne popravi, građane treba snažno odvraćati od svih neobveznih putovanja, posebno od putovanja u područja i iz područja visokog rizika.

•Dosljednost s postojećim odredbama politike u tom području

Ovom se preporukom nastoji osigurati provedba postojećih odredbi u ovom području politike, konkretno obavljanje kontrola osoba i učinkovit nadzor prelaska vanjskih granica.

•Dosljednost u odnosu na druge politike Unije

Ova je preporuka u skladu s drugim politikama Unije, uključujući politike vanjskih odnosa i javnog zdravlja.

Kriteriji u Preporuci povezani su s EU-ovom prosječnom 14-dnevnom stopom prijavljenih slučajeva na dan 15. lipnja 2020., dok se u Preporuci Vijeća o koordiniranom pristupu ograničavanju slobodnog kretanja kao odgovor na pandemiju bolesti COVID-19, donesenoj 13. listopada 2020., navode dodatni kriteriji, konkretno stopa testiranja i stopa pozitivnih testova.

Kriteriji iz Preporuke Vijeća od 13. listopada 2020. temelje se na najnovijim znanstvenim savjetima pa bi Preporuku Vijeća o neobveznim putovanjima u EU trebalo preispitati u istom kontekstu. Razlike u pravu na slobodno kretanje građana EU-a i osoba s dugotrajnim boravištem u EU-u, s jedne strane, i pravu na putovanja iz trećih zemalja, s druge strane, onemogućuju automatsku primjenu pragova utvrđenih Preporukom Vijeća od 13. listopada. Međutim, kriteriji i postupci utvrđeni u toj preporuci mogu se primijeniti i u aktualnom kontekstu.